Tyvene brød et vindue op og stak af med familiens sølvtøj, personlige smykker og et mindre kontaktbeløb. Og så gennemrodede den ubudne gæst alle rummene igennem. Indbruddet skete i en villa på Blomstervænget i Klokkerholm ved Hjallerup - tirsdag aften mellem klokken 18 og 20. Og nu efterlyser Nordjyllands Politi vidner, der kan have set noget mistænkeligt i området, og som kan føre til en opklaring af indbruddet. - Vi håber, at nogen har set en person gå ved huset eller spottet en bil, der ikke hører til i området. Nogen har måske taget et billede af nummerpladen. Eller måske undrer man sig over, at én, man kender, pludselig kommer med smykker, man ikke lige ved, hvor stammer fra, siger kriminalkommissær Peter Skovbak fra Nordjyllands Politis efterforskningscenter i Frederikshavn. Klippede 'Koglen' ned Et andet indbrud, som politiet beder om nordjydernes hjælp til at opklare, skete på Vesterhvarre ved Kandestederne i Skagen på et tidspunkt mellem mandag 30. januar og onsdag 1. februar. Her brød tyvene et vindue op og stak af med en orange og hvid koglelampe, som de klippede ned fra loftet. - Her vil vi gerne høre, hvis en privatperson i nærheden har overvågning, som han eller hun vil kigge igennem og se, om der bevæger sig nogle mistænkelige personer rundt ved adressen, siger han. Frygter ikke indbrudsbølge Selv om de to indbrud skete med et par dages mellemrum, mistænker Peter Skovbak ikke, at de er en del af en større indbrudsbølge. - Vi ser ikke en sammenhæng med andre indbrud – de her er det, vi kan kalde ’klatvise” indbrud. I Klokkerholm er det længe siden, vi sidst oplevede et indbrud. Så vi forventer ikke, der er en bølge i gang, siger han. Har du oplysninger, der kan hjælpe Nordjyllands Politi med at opklare de to indbrud, kan du kontakte politiet på telefon 114.

Opsummering:
Politiet efterlyser vidner, der kan have set gerningsmændene i to indbrudssager fra Klokkerholm og Skagen.